Eigil Andersen (SF), 2009-05-29:
Entertaineren og forhenværende folketingsmedlem Jacob Haugaard har ikke levet forgæves.
Han er ophavsmand til de berømte ord: Hvis arbejde er sundt, så giv det til de syge.
Det er det, der bliver gennemført her i dag, og det er oven i købet længe efter, at Jacob Haugaard har forladt Folketinget, så man må jo sige, at det er en meget imponerende indflydelse at have.
Jeg ved dog ikke, om Jacob Haugaard er tilfreds med udformningen af lovforslaget, sådan som det er lavet, og jeg håber ikke, at han er tilfreds.
F.eks. rummer det ingenting om forbedringer af arbejdsmiljøet med forøgede krav til arbejdsgiverne, selv om der dagligt er 50.000 mennesker i Danmark, der er syge af f.eks. nedslidning og arbejdsulykker på grund af dårligt arbejdsmiljø, eller af stress, udbrændthed og depression som følge af dårligt psykisk arbejdsmiljø osv.
Og hvis den syge medarbejder ønsker at få udarbejdet en plan for at fastholde sit arbejde, kan arbejdsgiveren nægte at medvirke.
Det er jo en grotesk situation, fuldstændig urimelig.
Så er der 65 pct. refusion fra staten af sygedagpengene og kun 35 pct. i refusion, hvis den syge ikke er aktiveret; det er hovedreglen.
Og jeg er sikker på, at der er mange hundreder, ja, formentlig tusinder, af syge, som vil blive presset ud i en aktivering, der vil gøre dem mere syge, end de er i forvejen, og dermed nedbryde deres sidste kræfter og håb.
Kommunerne får så en mulighed for at fritage den syge i en periode fra at møde til samtale og deltage i aktivering.
Hvis der er tale om en situation med livstruende sygdomme med f.eks. alvorlige operationer, kemoterapi, strålebehandling osv., som er meget stærkt belastende, og hvor man er i en meget sårbar situation, ude i en stor livskrise, kan den syge blive fritaget for samtaler og aktivering.
Men – og nu kommer pointen – hvis kommunerne tager et sådant menneskeligt hensyn, som de selvfølgelig bør, bliver de straffet for det økonomisk af Venstre, Konservative, Dansk Folkeparti og beklageligvis også af De Radikale: Refusionen ryger ned på 35 pct.
Når en sag bliver sat på standby, bør kommunen selvfølgelig beholde den høje 65-procents-refusion af sygedagpengene, og det har SF foreslået sammen med Socialdemokraterne og Enhedslisten, men forslaget blev desværre stemt ned her i Folketinget i tirsdags.
Så konklusionen bliver meget, meget beklageligt, at kommunen, hvis en sag midlertidigt er sat i bero, bliver spist af med 35 pct. refusion.
Det betyder, at regeringen og dens støttepartier lægger et økonomisk pres på kommunerne, sådan at de ikke opfører sig menneskeligt.
De får en økonomisk tilskyndelse til ikke at opføre sig menneskeligt: Kommunen kan få flere penge i kassen ved ikke at tage hensyn til den syges situation.
Det er jo udtryk for en kæmpe dobbeltmoral og en falliterklæring for det borgerliges flertals vedkommende, og det er udtryk for en umenneskelighed, som jeg er sikker på at de danske vælgere vil vende sig imod, og det vil være en af årsagerne til, at vælgerne vil finde frem til en anden regering ved det næste valg.
Jeg vil afslutningsvis sige, at vi i SF ganske vist er enige i, at det i en hel del tilfælde er godt med en tidlig kontakt og en tidlig indsats for at hjælpe den længerevarende syge tilbage til arbejdet, men ikke på den måde, som det her bliver praktiseret, hvor det bliver et pres og en jagt på mange syge, hvilket vi ikke vil lægge stemmer til.